CELEX: 
Language: bg
Date: 2020-10-28 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на приложение IV към Регламент (ЕС) 2018/841 на Европейския парламент и на Съвета по отношение на референтните нива за горите, които да се прилагат от държавите членки за периода 2021—2025 година

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламент (ЕС) 2018/841 на Европейския парламент и на Съвета за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) № 525/2013 и Решение № 529/2013/ЕС
                  1
               , приет на 30 май 2018 г., е важна част от усилията на Съюза да намали до 2030 г. общите емисии на парникови газове (ПГ) най-малко с 40 %. 
            
            
               В Регламент (ЕС) 2018/841 за пръв път са включени емисиите и поглъщанията от горското стопанство и други сектори на земеползването в политиката на Съюза в областта на климата за периода 2021—2030 г. Това означава, че държавите членки трябва да гарантират, че емисиите на ПГ от земеползването, от промените в земеползването и от горското стопанство се балансират от най-малко еквивалентно отчетено поглъщане на CO₂ от атмосферата. 
            
            
               С Регламент (ЕС) 2018/841 се установяват правила за отчитане на емисиите и поглъщанията, които се срещат в отчетните категории площи, посочени в член 2 от Регламент (ЕС) 2018/841 на териториите на държавите членки. По-специално, в член 8 от Регламент (ЕС) 2018/841 се определят правилата за отчитане на емисиите и поглъщанията за отчетната категория площ управлявана горска земя. Първо, с него се установяват правилата за определяне на референтните нива за горите (РНГ) и второ, се определя процесът за включване на РНГ за периодите 2021—2025 г. и 2026—2030 г. в приложение IV към Регламент (ЕС) 2018/841.
            
            
               За първия отчетен период (2021—2025 г.) в член 8, параграф 3 от Регламент (ЕС) 2018/841 се изисква държавите членки да определят своето референтно ниво за горите (РНГ) и до 31 декември 2018 г. да го представят на Комисията като част от национален отчетен план за горите. 
            
            
               В член 8, параграф 6 от Регламент (ЕС) 2018/841 се изисква Комисията да извърши техническа оценка на националните отчетни планове за горите с оглед да се направи оценка доколко предложените референтни нива за горите са в съответствие с принципите и изискванията, определени в член 8, параграфи 4 и 5 и в член 5, параграф 1 от Регламент (ЕС) 2018/841. В него също така се изисква Комисията да се консултира с експерти, назначени от държавите членки, и с гражданското общество и заинтересованите страни. Освен това, съгласно съображение 18 от Регламент (ЕС) 2018/841, техническата оценка следва да се основава на добрите практики и опита от експертните прегледи съгласно Рамковата конвенция на ООН по изменение на климата (РКООНИК). Постоянната комисия по горите беше информирана за резултатите от техническата оценка на нейното 154-то заседание на 20 септември 2019 г.
            
            
               По време на преговорите във връзка с Регламент (ЕС) 2018/841, в адресираното до Европейския парламент заявление относно участието на експерти, Комисията пое ангажимент да гарантира правилното прилагане на член 8, параграф 6 от Регламент (ЕС) 2018/841 посредством създаването на експертна група на Комисията, натоварена с извършването на техническата оценка. По-специално, Комисията посочи, че експертната група следва да включва лица, назначени в лично качество, които действат независимо и в интерес на обществото. 
            
            
               В допълнение, в член 8 е предвиден ясен график и са описани други стъпки, които държавите членки и Комисията трябва да предприемат преди определянето на референтните нива за горите посредством делегирани актове, като издаване и публикуване например на технически препоръки и преразглеждане на предложените референтни нива. 
            
            
               С член 8, параграфи 8 и 9 Комисията се оправомощава да приема делегирани актове за изменение на приложение IV към Регламент (ЕС) 2018/841 с оглед определяне на референтните нива за горите, които да се прилагат от държавите членки за периода 2021—2025 г. В член 8, параграф 10 се изисква Комисията да приеме делегираните актове за периода 2021—2025 г. до 31 октомври 2020 г.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 30 октомври 2018 г. Комисията създаде експертната група за земеползването, промените в земеползването и горското стопанство (експертната група ЗПЗГС )
                  2
               , чиято задача е да подпомага Комисията при техническата оценка на националните отчетни планове за горите, посочена в член 8, параграф 6. Експертната група ЗПЗГС се състои от 10-има членове, действащи в лично качество, 5-има членове от научноизследователски институти и неправителствени организации, 27-ина
                  3
                членове от компетентните органи на държавите членки с до 2-ма представители от всяка, 3-ма членове от други публични субекти и трети държави и 7-ина наблюдатели. Съставът и протоколите от експертната група ЗПЗГС могат да бъдат намерени в регистъра на експертните групи на Комисията
                  4
               .
            
            
               По настоящия проект на делегиран акт бяха проведени четири заседания на експертната група ЗПЗГС и една писмена консултация.  На 6 февруари 2019 г. експертната група ЗПЗГС се събра за пръв път и се договори за своите методи на работа. Целта на заседанието на експертната група ЗПЗГС на 1—12 април 2019 г. беше да се анализират всички национални отчетни планове за горите, представени от държавите членки, и да се направи оценка на предложените референтни нива за горите. Становищата на експертната група и протоколите от заседанията са публично достъпни
                  5
               . Експертната група отново проведе заседание на 2 и 3 октомври 2019 г., за да обсъди често срещаните технически проблеми и да предложи решения. На 26 и 27 май 2020 г. експертната група ЗПЗГС обсъди оценката на Комисията на преразгледаните национални отчетни планове за горите, включително преразгледаните РНГ и РНГ, които да бъдат включени в делегирания акт. Експертната група ЗПЗГС подкрепи възгледите и стъпките, предприети от Комисията.
            
            
               Накрая, в периода 22.6—6.7.2020 г., с експертната група ЗПЗГС беше проведена писмена консултация относно проекта на делегиран регламент.
            
            
               В съответствие с изискванията за по-добро регулиране Комисията публикува проекта на делегирания регламент с цел получаване на обратна информация от 17 август до 14 септември 2020 г. От различните заинтересовани страни бяха получени тридесет и пет коментара, включително от публични органи на държавите членки, екологични и неправителствени организации, академични и изследователски институции, дружества и стопански асоциации, както и от граждани от ЕС и извън него. Заинтересованите страни отбелязаха ясния процес на приемане на делегирания регламент. В няколко отговора бяха засегнати общи аспекти на регламента за ЗПЗГС и бяха дадени виждания как може да се подобри рамката на политиката с оглед на неутралността по отношение на климата до 2050 г. и на въздействието на изменението на климата върху устойчивостта на горите. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящия проект на делегиран регламент се изменя приложение IV към Регламент (ЕС) 2018/841, като се добавя нов раздел В. Раздел В се състои от таблица, в която са определени референтните нива за горите, които да се прилагат от държавите членки за периода 2021—2025 г.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 28.10.2020 година
            
         
         
            
               за изменение на приложение IV към Регламент (ЕС) 2018/841 на Европейския парламент и на Съвета по отношение на референтните нива за горите, които да се прилагат от държавите членки за периода 2021—2025 година
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/841 на Европейския парламент и на Съвета от 30 май 2018 г. за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) № 525/2013 и Решение № 529/2013/ЕС
                  6
               , и по-специално член 8, параграф 8 от него,
            
            
               като има предвид, че:
            
            
               (1)Държавите членки представиха на Комисията националните отчетни планове за горите, включително предложените референтни нива за горите за периода 2021—2025 г.
            
            
               (2)В съответствие с член 8, параграф 6 от Регламент (ЕС) 2018/841 Комисията предприе техническа оценка на националните отчетни планове за горите, представени от държавите членки, с цел да се оцени до каква степен предложените референтни нива за горите са определени в съответствие с принципите и изискванията, определени в член 8, параграфи 4 и 5 и член 5, параграф 1 от същия регламент.
            
            
               (3)Както се изисква в член 8, параграф 6 от Регламент (ЕС) 2018/841 и в съответствие с ангажимента, поет по време на преговорите по същия регламент, както е определено в заявлението относно участието на експерти, изпратено до Европейския парламент, на 30 октомври 2018 г. Комисията създаде експертна група на Комисията
                  7
                („експертната група“), натоварена да подпомага Комисията при извършването на техническата оценка. Експертната група включваше, наред с другото, експерти, определени от държавите членки, и лица, определени в личното им качество, които действат независимо и в интерес на обществото, представители на изследователски и неправителствени организации, както и на заинтересовани страни. 
            
            
               (4)Въз основа на становищата на експертната група и на техническата оценка Комисията издаде технически препоръки към държавите членки с оглед улесняване на техническото преразглеждане на предложените референтни нива за горите. Комисията публикува техническите препоръки на 18 юни 2019 г.
                  8
               
            
            
               (5)Както се изисква в член 8, параграф 7 от Регламент (ЕС) 2018/841, държавите членки преразгледаха въз основа на техническата оценка и техническите препоръки своите национални отчетни планове за горите, като в някои случаи предложиха референтни нива за горите, и съобщиха тази информация на Комисията. На 25 февруари 2020 г. Комисията публикува предложените и, където е приложимо, преразгледаните референтни нива за горите. 
            
            
               (6)Експертната група постигна съгласие, че референтните нива за горите, които Комисията предлага да бъдат включени в приложение IV към Регламент (ЕС) 2018/841, са определени в съответствие с принципите и изискванията, определени в член 8, параграфи 4 и 5 и член 5, параграф 1 от Регламент (ЕС) 2018/841. 
            
            
               (7)Поради това Комисията следва да определи референтните нива за горите, които да се прилагат от държавите членки за периода 2021—2025 г.
            
            
               (8)Настоящият регламент е в съответствие със становището на експертната група на Комисията за земеползването, промените в земеползването и горското стопанство,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложение IV към Регламент (ЕС) 2018/841 се изменя съгласно приложението към настоящия регламент.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
         
         
            
               Съставено в Брюксел на 28.10.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        OB L 156, 19.6.2018 г., стр. 1.
               
               
                  
                     (2)
                  
                        Експертна група на Комисията за земеползването, промените в земеползването и горското стопанство (ЗПЗГС) (E03638).
               
               
                  
                     (3)
                  
                        Експертната група включи до датата на напускането и представители от Обединеното кралство.
               
               
                  
                     (4)
                  
                        http://ec.europa.eu/transparency/regexpert/index.cfm?do=groupDetail.groupDetail&groupID=3638&news=1
               
               
                  
                     (5)
                  
                        http://ec.europa.eu/transparency/regexpert/index.cfm?do=groupDetail.groupMeeting&meetingId=12931
               
               
                  
                     (6)
                  
                        OB L 156, 19.6.2018 г., стр. 1. 
               
               
                  
                     (7)
                  
                        Експертна група на Комисията за земеползването, промените в земеползването и горското стопанство (ЗПЗГС) (E03638).
               
               
                  
                     (8)
                  
                        Работен документ на службите на Комисията SWD (2019) 213 final от 18 юни 2019 г. относно оценката на националните отчетни планове за горите.
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
               В приложение IV към Регламент (ЕС) № 2018/841 се добавя следният раздел В:
            
            
               „В. Референтни нива за горите, които да се прилагат от държавите членки в периода 2021—2025 г. 
            
            
                     
                        Държава членка
                     
                  
                  
                     
                        Референтно ниво за горите за периода 2021—2025 г. в тонове CO2-еквивалент годишно 
                     
                  
               
                     
                        Белгия
                     
                  
                  
                     
                        –1 369 009
                     
                  
               
                     
                        България
                     
                  
                  
                     
                        –5 105 986
                     
                  
               
                     
                        Чешка република
                     
                  
                  
                     
                        –6 137 189
                     
                  
               
                     
                        Дания
                     
                  
                  
                     
                        +354 000
                     
                  
               
                     
                        Германия
                     
                  
                  
                     
                        –34 366 906
                     
                  
               
                     
                        Естония
                     
                  
                  
                     
                        –1 750 000
                     
                  
               
                     
                        Ирландия
                     
                  
                  
                     
                        +112 670
                     
                  
               
                     
                        Гърция
                     
                  
                  
                     
                        –2 337 640
                     
                  
               
                     
                        Испания
                     
                  
                  
                     
                        –32 833 000
                     
                  
               
                     
                        Франция
                     
                  
                  
                     
                        –55 399 290
                     
                  
               
                     
                        Хърватия
                     
                  
                  
                     
                        –4 368 000
                     
                  
               
                     
                        Италия
                     
                  
                  
                     
                        –19 656 100
                     
                  
               
                     
                        Кипър
                     
                  
                  
                     
                        –155 779
                     
                  
               
                     
                        Латвия
                     
                  
                  
                     
                        –1 709 000
                     
                  
               
                     
                        Литва
                     
                  
                  
                     
                        –5 164 640
                     
                  
               
                     
                        Люксембург
                     
                  
                  
                     
                        –426 000
                     
                  
               
                     
                        Унгария
                     
                  
                  
                     
                        –48 000
                     
                  
               
                     
                        Малта
                     
                  
                  
                     
                        –38
                     
                  
               
                     
                        Нидерландия
                     
                  
                  
                     
                        –1 531 397
                     
                  
               
                     
                        Австрия
                     
                  
                  
                     
                        –4 533 000
                     
                  
               
                     
                        Полша
                     
                  
                  
                     
                        –28 400 000
                     
                  
               
                     
                        Португалия
                     
                  
                  
                     
                        –11 165 000
                     
                  
               
                     
                        Румъния
                     
                  
                  
                     
                        –24 068 200
                     
                  
               
                     
                        Словения
                     
                  
                  
                     
                        –3 270 200
                     
                  
               
                     
                        Словакия
                     
                  
                  
                     
                        –4 827 630
                     
                  
               
                     
                        Финландия
                     
                  
                  
                     
                        –29 386 695
                     
                  
               
                     
                        Швеция
                     
                  
                  
                     
                        –38 721 000
                     
                  
               
                     
                        Обединено кралство
                     
                  
                  
                     
                        –20 701 550
                     
                  
               
               “